*اُو کپوت چاھی مُرگ اَبدالیں*
*کوکواں بند کن تو زھیر نالیں*
*بیا منی قاصد بی زباد مال ءِ*
*ماھل ءُ مہرنگیں کسان سال ءِ*
*شر بِچن چینک ءُ سِیر بکن لاپ ءَ*
*بانزلاں چکّاس شرّ ءُ الکاپ ءَ*
*راہ تئی دراج ءُ منزلے دیریں*
*پہ دم ءَ جاھے نیست دلگیریں*
*درچک گواھی ناں کوہ بے سائیں*
*دانکہ گوادر تئی دیم ءَ دریائیں*
*وھدے سر بیت ئے گوادر ءِ بازار*
*کوہ ء باتیل ءَ تو دمے ساسار*
*تُرونگل ءُ سارتیں کانیگے آپ کن*
*سہتُکے نند ءُ بانزلاں تاپ کن*
*زوت پدا بال کن روچ چہ اَندیم ءَ*
*بانزلاں تاب دے تو نگور دیم ءَ*
*شر سر ءَ ھوش کن کہ مبے تو گار*
*لہتے کئیت دیم ءَ تئی گُلیں بازار*
*سُنٹ سر، پلّیری اَول پند ءَ*
*کوچو ءُ تنک ءُ گوھرگ اِنت رند ءَ*
*کفکفار ءَ ، ءُ مان متر بلّ ءَ*
*سورک ءِ بازار ءَ بگوز مہل ءَ*
*رند ءَ شے زنگی کئیت منا یاتیں*
*گُڈّی منزل تئی پُلیں مچّاتیں*
*تو کہ دمبُرتگ بیلے ءَ دم کن*
*سُہب ءَ گوازین ءُ شر وتا گوم کن*
*بیت عصر وھدے بانگ دنت مُلا*
*نند کہیرے ءِ بُرزتریں ٹُلّ ءَ*
*درکپنت اَنت سئیل ءَ مَست ءُ گُمراھیں*
*بیگھاں رُمب رُمب ءَ جنک ماھیں*
*چہ ھمے رُمباں دوست منی گون اِنت*
*کئے بزانت ڈیل ءَ باریں چنچون اِنت*
*اَلّم ءَ چوش تو پجاہ ئی نیارئے*
*بیا نشانیاں زیر حیا دارئے*
*دزگہارانی وھدے ھمراہ اِنت*
*چو کہ اِستاراں چاردھی ماہ اِنت*
*کمو اِسپیت ءُ گیشتر ءَ سبز اِنت*
*گپ ءُ تران چو کہ توطی وش لبز اِنت*
*ناں پٹّکین ءُ بُرز ناں زیادہ ءَ*
*جوسری سؤلے کد ءُ بالاد ءَ*
*کدح اَنت لال ءِ چم ماشاءاللہ*
*جوڈ نہ کنت چوشیں پونز پدا اللہ*
*لُنٹ ءِ نازُرکی چو گُلاب ءِ پُل*
*گام جنت کبگے گِریشگی مہگُل*
*یک شپی نوک ءَ بارگ اَنت بُروان*
*چوٹل اَنت لال ءِ آمڑیں دنتان*
*دیم ءِ گِردی ءِ ہچ مکن جُست ءَ*
*چاردھی ماہ تو اَلّم ءَ دیستگ*
*دیست اگاں یکے ہنچو شررنگیں*
*آ منی اَلّم ماھیں مہرنگیں*
*کس مہ گِندیت ءُ کس مماریت ھم*
*چہ ترا شکّے کس میاریت ھم*
*پہ اِشارہ ءُ پردگ ءُ سِرّ ءَ*
*دزگُہاراں چہ کشّ ئے یک کِرّ ءَ*
*رند چہ جوڈی دراہ ءُ درھبات ءَ*
*اِھوت ءَ گپ جن گوں کسان زات ءَ*
*دے منی احوالاں گُل ءَ چوش ءَ*
*بد وفائیں آ وھد پراموش ءَ*
*بیست ءُ چار گوستگ سال بلے اَنگہ*
*نوک ھما ڈول اِنت نوک ھما رنگ ءَ*
*ناں لگوشتگ ناں بیرگ ءَ زنگ اِنت*
*چو طلاہ ءَ تئی مہر ھما رنگ اِنت*
*نند دمے دیم ءَ، ءُ بگش لال ءَ*
*منی کُلواں دے چوش زباد مال ءَ*
*پجّاہ آؤرتگ تو وتا زانے*
*بد وفائی ءَ اگاں پشومانے*
*بیا پدا ویرانیں دل ءِ بان ءَ*
*گوں ھما ناز ءُ گوں ھما شان ءَ*
*تئی سر ءِ سوگند کہ ترا گنداں*
*اِے منا قؤل اِنت من دپ ءَ بنداں*
*گوستگیں روچاں تئی نہ گِرّیناں*
*ترانگاں پیشی ہچ نہ پِرّیناں*
*من دل ءِ لہڈاں داراں ھر رنگ ءَ*
*تئی کناں گِلّہ ناں جناں زنگ ءَ*
*ناں دگہ جُست ناں جواب لوٹاں*
*زند ءِ روچانی ناں ھساب لوٹاں*
*عئیب چاراں ناں نقص درگیجاں*
*ناں دگہ گپ ءُ شرتے سر گیجاں*
*ناں دل ءَ جیڑاں ننکہ دل چاراں*
*من ترا چمانی سر ءَ داراں*
*گُڈ سرا نام ءَ لال ءِ دلگوش کن*
*بلے گِراں چکّاس ئے سرا ھوش کن*
*من جناں چاچے پہ گُل اَندام ءَ*
*درببر چاچ ءَ ، ءُ بزان نام ءَ*
*تو اگاں زانے ابجد ءِ راہ ءَ*
*نام گُل ءِ در کئیت چُش اناگاہ ءَ*
*چار صد ءُ چِلّ ءَ چِلّ ءُ چار پِر کن*
*چار ءُ چار، یکے ءُ دو چار در کن*
*نی چد ءُ گِیشتر پاشک مکن لال ءَ*
*اُو غلام بس کن پیچ وتی گال ءَ*
غلام نگوری